ตลาดหุ้นสหรัฐฯ ปิดบวก หลังตัวเลขผู้ขอรับสิทธิประโยชน์คนว่างงานในสหรัฐฯ ดีขึ้นเกินคาด ขณะที่ราคาน้ำมันลดลงหลังบวก 4 วันติด แต่ราคาทองทุบสถิติสูงสุดเป็นวันที่ 5 แล้ววันที่ 6 ส.ค. 2563 ตลาดหุ้นสหรัฐฯ ปิดการซื้อขายในแดนบวก โดยดัชนีดาวโจนส์เพิ่มขึ้น 185.46 จุด หรือราว 0.7% ปิดที่ 27386.98 จุด ส่วนดัชนีเอสแอนด์พี 500 ขยับขึ้น 21.39 จุด หรือราว 0.6% ปิดที่ 3349.16 จุด ขณะที่ดัชนีแนสแด็ก พุ่ง 109.67 จุด หรือราว 1% ปิดที่ 11108.07 จุด ทำนิวไฮครั้งที่ 31 ในปีนี้ และทะลุ 11000 จุดเป็นครั้งแรกการซื้อขายเมื่อวันพฤหัสบดี นักลงทุนได้ข่าวดีเมื่อประธานาธิบดี โดนัลด์ ทรัมป์ ระบุว่า อาจใช้คำสั่งพิเศษ ออกมาตรการบรรเทาทุกข์มาใช้ก่อน ขณะที่สมาชิกสภาคองเกรสยังไม่มีความคืบหน้าเรื่องการออกแพ็กเกจเยียวยาโควิดก้อนใหม่ขณะเดียวกัน ตัวเลขผู้ขอรับสิทธิประโยชน์คนว่างงานในสหรัฐฯ เมื่อสัปดาห์ก่อน ลดลงอย่างเหนือความคาดหมายที่ 249000 ราย เหลือ 1.19 ล้านราย ซึ่งเป็นตัวเลขที่ต่ำที่สุดในรอบ 4 เดือนด้านราคาน้ำมัน ลดลงในวันพฤหัสบดี หลังจากบวกเพิ่มมา 4 วันติดต่อกัน โดยนักลงทุนกำลังชั่งน้ำหนักระหว่างการลดลงอย่างเหนือความคาดหมายของผู้รับสิทธิประโยชน์คนว่างงาน และความกังวลเรื่องแนวโน้มความต้องการพลังงานที่ยังไม่สดใสโดยสัญญาซื้อขายน้ำมันดิบล่วงหน้า เวสต์เทกซัส อินเตอร์มีเดียต งวดส่งมอบเดือนกันยายน ลดลง 24 เซนต์ หรือราว 0.6% อยู่ที่ 41.95 ดอลลาร์สหรัฐต่อบาร์เรล ส่วนสัญญาน้ำมันดิบ เบรนต์ทะเลเหนือลอนดอน งวดส่งมอบเดือนตุลาคม ลดลง 8 เซนต์ หรือราว 0.2% ไปอยู่ที่ 45.09 ดอลลาร์สหรัฐต่อบาร์เรลส่วนราคาทองคำยังคงทำลายสถิติอย่างต่อเนื่องเป็นวันที่ 5 ติดต่อกันแล้ว หลังการเจรจาแพ็กเกจเยียวยาโควิดของสภาคองเกรสยังไม่คืบหน้า แม้ผู้ขอรับสิทธิประโยชน์คนว่างงานจะลดลง ขณะที่ ดอกเบี้ยแท้จริง (real yield) ยังดิ่ง โดยสัญญาซื้อขายทองคำล่วงหน้าตลาดโคเม็กซ์ งวดส่งมอบเดือนธันวาคม เพิ่มขึ้น 20.10 ดอลลาร์สหรัฐ หรือราว 1% ปิดที่ 2069.40 ดอลลาร์สหรัฐต่อออนซ์
ตลาดหุ้นสหรัฐฯ ปิดบวก ดาวโจนส์เพิ่ม หลังตัวเลขผู้ขอรับสิทธิประโยชน์คนว่างงานในสหรัฐฯ ดีขึ้นเกินคาด ขณะที่ราคาน้ำมันลดลงหลังบวก 4 วันติด แต่ราคาทองทุบสถิติสูงสุดเป็นวันที่ 5 แล้ว